b'\n_START_ARTICLE_\nThure Hellstr\xc3\xb6m\n_START_PARAGRAPH_\nThure Adolf Hellstr\xc3\xb6m (30. toukokuuta 1880 Koiviston maalaiskunta \xe2\x80\x93 23. joulukuuta 1946 Helsinki) oli suomalainen arkkitehti, joka tunnetaan suunnittelemistaan rautatieasemista. Hellstr\xc3\xb6m valmistui arkkitehdiksi Polyteknillisest\xc3\xa4 opistosta 1905, ja ty\xc3\xb6skenteli vuodesta 1906 l\xc3\xa4htien tie- ja vesirakennushallituksen palveluksessa. Vuonna 1927 h\xc3\xa4n siirtyi arkkitehdiksi rautatiehallitukseen, jossa Hellstr\xc3\xb6m ty\xc3\xb6skenteli vuoteen 1940 saakka._NEWLINE_Vuonna 1906 Hellstr\xc3\xb6m voitti rakenteilla olevien ratojen asemista j\xc3\xa4rjestetyn arkkitehtikilpailun, jonka j\xc3\xa4lkeen kymmeni\xc3\xa4 rautatieasemia toteutettin h\xc3\xa4nen suunnitelmiensa mukaisesti rataosilla Kemi\xe2\x80\x93Rovaniemi, Joensuu\xe2\x80\x93Nurmes, Sein\xc3\xa4joki\xe2\x80\x93Kaskinen, Per\xc3\xa4l\xc3\xa4\xe2\x80\x93Kristiinankaupunki, Pieks\xc3\xa4m\xc3\xa4ki\xe2\x80\x93Savonlinna ja Jyv\xc3\xa4skyl\xc3\xa4\xe2\x80\x93Pieks\xc3\xa4m\xc3\xa4ki. Hellstr\xc3\xb6min varhaiskauden asemarakennukset edustivat jugend-tyylisuuntausta. _NEWLINE_Hellstr\xc3\xb6m on todenn\xc3\xa4k\xc3\xb6isesti suunnitellut my\xc3\xb6s 1920-luvulla valmistuneiden rataosien uusklassistiset asemarakennukset. Lis\xc3\xa4ksi h\xc3\xa4n on tehnyt tyyppipiirustukset, joita on k\xc3\xa4ytetty rakennettaessa pys\xc3\xa4kkirakennuksia rataosille Oulu\xe2\x80\x93Kontiom\xc3\xa4ki, Joensuu\xe2\x80\x93Varkaus sek\xc3\xa4 Pori\xe2\x80\x93Haapam\xc3\xa4ki My\xc3\xb6hemmin 1930-luvulla Hellstr\xc3\xb6m suunnitteli suurempia asemarakennuksia, kuten H\xc3\xa4meenlinnan, Malmin, Kuopion, Riihim\xc3\xa4en, Porin ja Lahden rautatieasemat.'